གནས་ཚུལ་འདིའི་སྐོར་སུད་སི་ས་གནས་མདོ་སྨད་རྒྱུན་ལས་ཀྱི་ཚོགས་གཞོན་སྟག་ཚང་དཀོན་མཆོག་ལགས་ཀྱིས།ད་རེས་ཀྱི་གཟེང་རྟགས་འབུལ་རྒྱུའི་ཐད་མི་མང་ལ་གསལ་བཤད་སྔ་ས་ནས་རྒྱུན་ལས་ཀྱི་ངོས་ནས་ཞུས་ཡོད་རེད།གསལ་བཤད་ག་རེ་ཞུས་པ་རེད་ཞུས་པ་ཡིན་ན།རྩ་བའི་གཟེངས་རྟགས་འདིའི་ཐོག་མའི་དམིགས་ཡུལ་བཞིན་བོད་ཀྱི་བསྟན་སྲིད་མི་རིགས་ཀྱི་གནས་བབ་ཉག་ཕྲ་ཞིང་གཉན་ཕྲེང་ཅན་གྱི་དུས་ཚོད་ནང་།སྤྱིར་བསྟན་སྲིད་མི་རིགས་སྤྱི་དང་།ཡང་སྒོས་༧གོང་ས་མཆོག་གི་དགོངས་གཞིའི་ཐོག་ཤར་སྐྱོད་གནང་མཁན་དང་དབུས་བོད་མིའི་སྒྲིག་འཛུགས།བོད་ཀྱི་ཆབ་སྲིད་འཐབ་རྩོད་ཐད་མཛད་རྗེས་རླབས་ཆེན་སྐྱོང་མཁན་ཞིག་ལ་འབུལ་ཐབས་དགོས་རྒྱུ།དེ་ཡང་ཆོལ་ཁ་དང་།ལུང་ཚན།གྲུབ་མཐའ་སོགས་ཀྱི་ཕྱོགས་ཞེན་དབང་དུ་མ་སོང་བའི་ཐོག་ནས་འོས་མི་འདོན་དགོས་པའི་ལམ་སྟོན་ཞུས་དོན་ལྟར།ད་རེས་མི་མང་གིས་བདེ་སྲུང་བཀའ་བློན་ཟུར་པ་ལྡི་ལི་དོན་གཅོད་ལས་ཐོག་སྐུ་ངོ་འབྲོང་ཆུང་དངོས་གྲུབ་མཆོག་གིས་མི་ལོ་༤༠ལྷག་གི་རིང་བོད་ཀྱི་བདེ་རྩ་སྤྱི་དང་།ལྷག་དོན་༧གོང་ས་མཆོག་གི་སྐུའི་སྲུང་སྐྱོབ།དབུས་བོད་མིའི་སྒྲིག་འཛུགས་ཀྱི་བདེ་སྲུང་གི་ལས་དོན་ཆེ་ཕྲ་ཆུང་གསུམ།དམིགས་བསལ་བོད་ནང་གི་ཆབ་སྲིད་ཀྱི་གནས་བབ་ཁག་དང་།བོད་ཀྱི་ཆབ་སྲིད་བཙོན་པའི་བདེ་སྡུག་ལ་འགན་ལེན་གནང་སྟངས་སོགས་མཛད་རྗེས་རླབས་ཆེན་སྐྱོང་སྟངས།བོད་ཕྱི་ནང་གཉིས་ནས་མི་མང་གི་ཡིད་ཆེས་བློ་འཕེར་ཡོད་སའི་གཞུང་ཞབས་པ་རྒན་གྲས་ཤིག་ཡིན་པ་བཅས་ལ་དམིགས་ཏེ།མི་མང་ཚོགས་འདུའི་ཐོག་སྔོན་འགྲོ་དང་དངོས་གཞིའི་འོས་ཤོག་གི་བརྒྱུད་རིམ་གཉིས་ཀྱི་ཐོག་ཚད་མཐོའི་མང་མོས་འོས་ཤོག་ཐོབ་སྟེ།ཐེངས་གསུམ་པའི་སུད་སིའི་མདོ་སྨད་མི་མང་གི་བཀའ་དྲིན་རྗེས་དྲན་གསེར་གྱི་གཟེངས་རྟགས་དེ་སྐུ་ངོ་མཆོག་ལ་འབུལ་རྒྱུའི་ཐག་གཅོད་བྱུང་སོང་ལ།ཐག་གཅོད་བྱུང་མ་ཐག་སྐུ་ངོ་མཆོག་ལ་ཞལ་པར་བརྒྱུད་སྙན་གསེང་ཞུས་ཡོད།མི་མང་གི་ཐག་གཅོད་ལྟར་ན་ལོ་རྗེས་མར་གཟེངས་རྟགས་འབུལ་བའི་མཛད་སྒོའི་ཐོག་སྐུ་ངོ་མཆོག་དངོས་སུ་གདན་འདྲེན་ཞུས་ཏེ།གཟེངས་རྟགས་འདི་མི་མང་གིས་ཐད་ཀར་འབུལ་ཐབས་ཞུ་རྒྱུ་བྱས་ཡོད་པ་རེད།ཅེས་བརྗོད་བྱུང་།